SET ปิดเช้าพุ่ง 8 จุด หลังโควิด – เงินบาทเริ่มทรงตัว แนะจับตาชุมนุมการเมืองวันนี้
SET ปิดเช้าบวก 7.73 จุด หลังโควิดในประเทศเริ่มทรงตัวและการฉีดวัคซีนทำได้ดีขึ้น และค่าเงินบาทเริ่มทรงตัวได้หลังจากอ่อนค่าเร็ว ส่งผลให้ต่างชาติชะลอแรงขาย อีกทั้งแนะจับตาชุมนุมการเมืองวันนี้ คาดช่วงบ่ายตลาดฯยังยืนบวกได้แต่ระวังแรงขายทำกำไรระหว่างทาง ให้แนวรับ 1,535 แนวต้าน 1,550 - 1,555 จุด
10 ส.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นในช่วงเช้านี้ปรับตัวขึ้นได้ดี หลังจากสถานการณ์การแพร่ระบาดไวรัสโควิดเริ่มอยู่ในทิศทางทรงตัวติดต่อกัน 3 วัน และการฉีดวัคซีนก็ทำได้ดีขึ้น ส่งผลให้สถานการณ์ดูผ่อนคลายขึ้น
นอกจากนี้ทิศทางค่าเงินบาทเริ่มทรงตัวได้หลังจากอ่อนค่าเร็ว ส่งผลให้นักลงทุนต่างชาติน่าจะชะลอแรงขายไปได้ ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบคละกัน แนะติดตาม MSCI Quarterly review วันที่ 11 ส.ค. และตัวเลขเงินเฟ้อของสหรัฐฯวันพรุ่งนี้ ส่วนบ้านเราวันนี้ต้องติดตามการชุมนุมทางการเมืองที่แยกราชประสงค์
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงยังยืนในแดนบวกได้ แต่ก็ระวังแรงขายทำกำไรระหว่างทาง พร้อมให้แนวรับ 1,535 จุด ส่วนแนวต้าน 1,550 – 1,555 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF มูลค่าการซื้อขาย 2,065.53 ล้านบาท ปิดที่ 38.75 บาท เพิ่มขึ้น 0.50 บาท
PTT มูลค่าการซื้อขาย 1,830.26 ล้านบาท ปิดที่ 34.75 บาท เพิ่มขึ้น 0.25 บาท
PTTGC มูลค่าการซื้อขาย 1,667.67 ล้านบาท ปิดที่ 59.75 บาท เพิ่มขึ้น 1.75 บาท
KBANK มูลค่าการซื้อขาย 1,358.09 ล้านบาท ปิดที่ 106.50 บาท ลดลง 2.00 บาท
TU มูลค่าการซื้อขาย 867.95 ล้านบาท ปิดที่ 22.50 บาท เพิ่มขึ้น 0.60 บาท
 